Aussenkehr is 'n nedersetting en historiese plaas aan die Oranjerivier in Namibië. Die plaas en dorpie is besonder afgeleë. Dit is 160 km van Karasburg in die ǁKaras-streek, 120 km suidwes van Grünau, 45 km stroomaf van Noordoewer en Vioolsdrif en aan die suidelike eindpunt van die C37-pad. Aan die westekant grens dit aan die Ai-Ais-oorgrenspark en dit het 'n 15 km lange suidgrens aan die Oranjerivier. In 'n reguit lyn is die mond van die rivier 100 km ver. Die area kry minder as 50 mm reën per jaar en die temperatuur in die riviervallei op 95 m bo seevlak styg soms tot byna 50°C. Sedert 1988 word hier op 3 000 ha besproeiingsgrond op groot skaal tafeldruiwe verbou. Weens die besondere klimaatstoestande is die druiwe hier enkele weke vroeër ryp as by soortgelyke plase. Dit gee hierdie plaas 'n besondere markvoordeel. In 2003 het dit 'n 12000 ton druiwe gelewer. Ook word met mango's, dadels, lemoene en lusern geboer. Die Norotshama River Resort is op die plaas geleë as toerisme-onderneming. In 2003 het die eienaar van die plaas 644 ha vir dorpstigting beskikbaar gestel.